title: Frent Popular (Espanya)
text: Iste articlo ye sobre una coalición electoral en 1936 d'os partitos d'ezquierda espanyols ta las eleccions mientres a Segunda Republica; ta atros usos, se veiga Frent Popular.
  
  O Frent Popular (Frente Popular en castellano) estió o nombre d'una coalición electoral d'os partitos d'ezquierdas (y mesmo republicans de centro, como Unión Republicana) mientres a Segunda Republica Espanyola ta las Eleccions chenerals d'Espanya de 1936, o 16 de febrero de 1936. D'ista coalición, liderata por Manuel Azaña, en feban parte:
  
   Partido Socialista Obrero Español.
   Partido Comunista de España.
   Izquierda Republicana.
   Unión Republicana.
   Partido Sindicalista.
   Partido Obrero de Unificación Marxista.
   Partido Republicano Democrático Federal.
   Esquerra Republicana de Catalunya.
   Unió Socialista de Catalunya.
   Acció Catalana Republicana.
   Partit Nacionalista Republicà d'Esquerra.
   Partit Català Proletari.
   Partido Galeguista.
   Esquerra Valenciana.
   Organización Republicana Galega Autónoma.
  
  Antiparte, no en feban parte, encara que li daban soporte y aduya a Confederación Nacional del Trabajo, a Unión General de Trabajadores y a Unió de Rabassaires.
  
  O suyo programa electoral yera un programa moderato de tipo reformista, ta continar con o proceso de reformas que li caleba en ixas envueltas a la sociedat espanyola y que s'heba paralizato mientres o dito Bienio Negro con o Gubierno de dreitas. Antiparte, recibió l'aduya d'os anarquistas ta lograr a libertat d'os engarcholatos por os feitos d'a Revolución de 1934. En a suya chenesi tenió importancia a existencia previa d'o Frent Popular en Francia, y o feito de que gubiernos de tipo faixista dominasen por a fuerza en puestos como Italia, con Benito Mussolini, u l'antiga Republica de Weimar, que ya Adolf Hitler heba feito esdevenir o Tercer Reich. Tamién as dreitas formoron una ampla coalición electoral, dita Frent Nacional, a on yeran representatos dende a dreita moderata dica simpatizants d'o faixismo espanyol con o Partido Nacionalista Español.
  
  Dimpués d'a victoria d'o Frent Popular en as eleccions, se formó un Gubierno d'ezquierda moderata o 19 de febrero, presidito por Manuel Azaña. Quan as dreitas refuson ixe Gubierno y mesmo o resultato d'as eleccions, prencipió a preparación d'un golpe d'estato, estando asinas l'alazet d'a Guerra Civil espanyola.
  
  Coalicions electorals d'Espanya
  Segunda Republica Espanyola
  Guerra Civil Espanyola